**MINISTRIA E FINANCAVE DHE EKONOMISË**

**DREJTORIA E APELIMIT TATIMOR**

Nr. \_\_\_\_\_\_ / Prot. Tiranë, më\_\_\_.\_\_\_.2022

**V E N D I M**

Në zbatim të Ligjit Nr.9920 datë 19.05.2008 “Për Proçedurat Tatimore në Republikën e Shqiperisë”, të ndryshuar, (Ligji Nr.9920/2008) Kreu XIII, nenet 106, 107, 108, 109 dhe Udhëzimit të Ministrit të Financave Nr.24, datë 02.09.2008, të ndryshuar (Udhëzimi Nr.24/2008), në zbatim të tij është depozituar kërkesa për apelim, që i përket:

KËRKUES: \_\_\_\_\_\_\_\_\_\_\_

OBJEKTI: Ankim ndaj Njoftim Vlerësimit për detyrime, ku janë përcaktuar detyrimet tatimore si mëposhtë:

|  |  |  |  |  |  |
| --- | --- | --- | --- | --- | --- |
| **Nr.** | **Tatimi ose Kontributi** | **Periudha** | **Detyrimi për tu paguar** | **Lekë** | **Arsyet e detyrimit** |
| 1 | Ulje gjendjes kreditore të TVSh-së | Viti 2021 | Tatim | 865,577 | Sipas Raport Kontrollit |
| Gjobë Inspektori | 173,115 | Sipas Raport Kontrollit |
|  |  |  | **Total** | **1,038,692** |  |

Drejtoria e Apelimit Tatimor nga shqyrtimi paraprak i kërkesës për apelim, konstaton se janë plotësuar kërkesat ligjore për marrjen në shqyrtim, kërkesa këto, të përcaktuara në Ligjin Nr.9920/2008 neni 106, 107 dhe Udhëzimin e Ministrit të Financave Nr.24, datë 02.09.2008, në zbatim të tij, pika 106 e në vijim:

* Akti administrativ i ankimuar është objekt apelimi (neni 106 pika 1).
* Kërkesa për apelim është paraqitur brenda afatit ligjor (referuar kopjes së zarfit postar vënë në dispozicion nga tatimpaguesi, sipas gjurmimit të kodit postar, për Njoftim Vlerësimi objekt ankimi nisur me shërbim postar, tatimpaguesi ka marrë dijeni nisur datën 29.04.2022. afati i fundit i ankimit është data 29.05.2022 (Afati i fundit i ankimit shtyhet më datë 30.05.2022, duke qënë se datat 29.05.2022 ka qënë ditë pushimi, referuar pikës 106.3.1 Udhëzimit Nr.24, datë 02.09.2008 ku përcaktohet se *“Ankimi duhet të bëhet brenda 30 ditëve kalendarike nga data kur akti administrativ është marrë ose konsiderohet të jetë marrë; afati shtyhet në ditën pasardhëse të punës nëqoftëse dita e fundit e afatit bie në ditë pushimi apo feste zyrtare...”*. Ndërkohë që ankimi është dërguar në shërbimin postar në datën 26.05.2022, brenda afatit ligjor 30 ditë kalendarike).
* Lidhur me kërkesën për pagimin e detyrimit tatimor, objekt ankimi, konstatojmë se detyrimi i njoftuar me Njoftim Vlerësimin e sipërcituar, TVSH në shumën 865,577 lekë është rikonsiluar/kompensuar automatikisht nga sistemi tatimor në datën 30.04.2022, brenda afatit ligjor (neni 107, pika 2 e ligjit të sipërcituar).

\*\*\*

Drejtoria e Apelimit Tatimor pasi shqyrtoi me hollësi dhe objektivitet kërkesen për apelim të subjektit dhe argumentat e parashtruara në të, dokumentacionin e të gjithë procedurave dhe praktikës së kontrollit të ushtruar në subjekt deri në nxjerrjen e aktit zyrtar për detyrimet, në respektim të kërkesave të Nenit 108 “Kompetencat për shqyrtimin e Ankimit Tatimor” të Ligjit Nr.9920/2008 konstaton se:

Shoqëria është kontrolluar në zbatim të Njoftim Kontrollit në vijim të shkresës për rimbursim TVSh. Në përfundim të kontrollit, është hartuar raporti ku janë përshkruar shkeljet e konstatuara dhe vlerësimet e kryera.

Nga kontrolli i kryer për shitjet e periudhës Janar-Tetor 2021 (faqe 13-14 të raport Kontrollit) është konstatuar se për këtë periudhë shitjet janë si mëposhtë:

|  |  |  |
| --- | --- | --- |
| **Nr.** | **Lloji i shitjeve** | **Vlera** |
| **I** | **Shitje të tatueshme** | **258,229,403** |
| a | Eksporte | 241,891,214 |
| b | Shitje me TVSh 20% | 16,338,189 |
| **II** | **Shitje të përjashtuara** | **4,800,000** |
| **III** | **Totali i shitjeve** | **263,029,403** |
| IV | Koeficienti i zbritjes së TVSH-së në % | 98.18% |
| V | Koeficienti i rregullimit të TVSH-së në % | 1.82% |

Duke analizuar pasqyrën e mësipërme rezulton se shoqëria duhet të kreditonte TVSH-në për vitin 2021 për 98.18% të blerjeve të tatueshme, sipas pikës 1/a dhe b) të nenit 72 të Ligjit Nr.92/2014 ‘Për TVSh-në në RSH”, ku në nenin 72 përcaktohet se *“1. Koeficienti i zbritjes së TVSH-së llogaritet nga raporti i mëposhtëm:*

*a) në numërues, shumën totale të vëllimit të xhiros vjetore, pa TVSH-në, lidhur me transaksionet që sjellin të drejtën e zbritjes, sipas neneve 69 dhe 70, të këtij ligji.*

*b) në emërues, shumën totale të vëllimit të xhiros vjetore, pa TVSH-në, lidhur me transaksionet e përfshira në numërues dhe me transaksionet që nuk sjellin të drejtën e zbritjes”.*

Shoqëria ka kredituar TVSH-në gjatë vitit 2021 në masën 100% të blerjeve të tatueshme, dhe për periudhën e kontrolluar, është si mëposhtë vijon:

|  |  |
| --- | --- |
| **Përshkrimi i rubrikës** | **Shuma** |
| **Blerjet (TVSH e zbritshme)** |  |
| Blerje të përjashtuara | 2,154,241 |
| Importe mallrash me shkallë tatimore 20% | 13,516,407 |
| Blerje nga furnitorë vendas me shkallë 20% | 224,279,519 |
| **Totali i blerjeve** | **239,950,167** |
| TVSH e zbritshme për importet me shkallë 20% | 2,703,281 |
| TVSH e zbritshme për blerjet brenda vendit me shkallë 205 | 44,855,904 |
| **Totali i TVSH-së së zbritshme nga shoqëria** | **47,559,185** |
| Koeficienti i zbritjes së TVSH në % | 98.18% |
| TVSH-ja që duhej të zbritet | 46,693,608 |
| **TVSH-ja e kredituar më tepër për periudhën e kontrollit** | **865,577** |

Sa më sipër, shoqëria duhet të korrigjonte TVSH-në për vlerën 865,577 lekë, në muajin Janar 2022, por sipas paragrafit 9 të pikës 3 neni 56 të Udhëzimit Nr.6 datë 30.01.2015 “Për TVSH-në në RSH” ku përcaktohet se *“Personi i tatueshëm nuk është i detyruar të korrigjoje zbritjen e TVSH-së sipas koeficientit përfundimtar nëse ndryshimi në TVSH-në e zbritshme është më i vogël se 20.000 (njëzet mijë) lekë”...* dhe në rastin konkret vlera e TVSH-së që duhej korrigjuar është 865,577 lekë, meqënëse vlera është më e madhe se 20,000 lekë, shoqëria duhej të korrigjinte TVSH-në.

Sa më sipër, shoqërisë i ulet gjendja kreditore për vlerën 865,577 lekë dhe sipas nenit 115 pika 3 e Ligjit Nr.9920/2008 ku përcaktohet se *“Deklarim i pasaktë konsiderohet edhe rasti kur, si rezultat i një kontrolli tatimor, bëhet rivlerësim në ulje i tepricës kreditore të tatimpaguesit. Në këtë rast tatimpaguesi penalizohet me gjobë 20 % të diferencës ndërmjet tepricës kreditore të deklaruar me tepricën kreditore që duhej deklaruar”* tatimpaguesi sanksionohet dhe me gjobë në vlerën 173,115 lekë.

\*\*\*

Tatimpaguesi kundërshton detyrimin dhe gjobën për TVSH në vlerën totale 1,038,692 lekë, duke parashtruar se: shoqëria kryen aktivitetin e import-eksportit, tregtimit me shumicë dhe pakicë të pijeve alkoolike, birra dhe pije freskuese. Kryesisht ajo blen mallra në tregun vendas, për të cilat gëzon të drejtën e zbritjes së TVSH-së, të cilat në pjesën më të madhe i eksporton, shitje të cilat janë të tatueshme me TVSH 0%. Si pjesë e aktivitetit të saj, shoqëria realizon dhe të ardhura nga qiradhënia e ambjenteve të cilat konsiderohen si shitje të përjashtuara nga TVSH-ja. Duke qënë se shoqëria ka transaksione si të tatueshme me TVSH ashtu dhe të patatueshme, inspektorët kanë kryer një llogaritje të asaj që supozohet të jetë rregullim i TVSH-së së zbritshme. Referuar dispozitave, rregullimi i zbritje së TVSH-së së zbritshme bëhet vetëm për furnizimet (në rastin tonë të shërbimeve) të cilat i shërbejnë si transaksioneve të tatueshme ashtu edhe atyrë të patatueshme. Konkretisht, shoqëria përveç furnizimeve që kanë lidhje të drejtpërdrejtë me shitjet e mallrave, furnizohet edhe me shërbime si shpenzime të tjera të përgjithshme si auditim apo konsulencë juridike të cilat i kanë shërbyer si transaksioneve të tatueshme (shitjes së mallrave) ashtu edhe atyre të përjashtuara (qiradhënies). Sa më sipër, duke qënë se shoqëria përdor furnizimet e disa shërbimeve si për transaksione të tatueshme që sjellin të drejtën e zbritjes së TVSH-së dhe për transakione të patatueshme të cilat nuk e sjellin këtë të drejtë, shoqërisë i lind detyrimi për të bërë rregullimin e TVSH-së në zbritje, sipas nenit 71 të Ligjit dhe nenit 56 të udhëzimit. Pra, shoqëria e pranon që duhet të vlerësoje dhe të kryejë rregullimin e kreditimit të TVSH-së në masën e kërkuar nga legjislacioni për TVSH-në. Por inspektorët kanë aplikuar gabim dhe jo në përputhje me parashikimet ligjore koeficinetin e zbritjes së TVSH-së. Koeficienti është zbatuar mbi totalin e TVSH-së së zbritshme për periudhën Janar-Tetor 2021 në shumën 44,855,904 lekë. Pra, inspektorët e kontrollit kanë aplikuar koeficientin edhe për blerjet brenda vendit të tilla si mallrave, shërbimeve nga agjensia doganore, blerje pullash fiskale, furnizime të cilat i shërbejnë vetëm transaksioneve të tatueshme të shitjes së mallrave. Ato nuk i shërbejnë dhe nuk kanë lidhje me transaksione të patatueshme të qiradhënies së ambjenteve, për rrjedhojë rregullimi i TVSH-së së zbritshme për to është i pabazuar në ligj. Në këtë rast, inspektorët e kontrollit do të duhej të vlerësonin rregullimin e TVSH-së së zbritur vetëm për furnizimet që iu shërbejnë njëkohësisht si aktiviteteve të tatueshme ashtu edhe atyrë të patatueshme (shërbimet e auditimit, konsulencë ligjore dhe blerjes së programit të fiskalizimit) të cilat i shërbejnë edhe transaksioneve të patatueshme të qiradhënies. Në bazë të analizës së blerjes sipas natyrës të kryer nga inspektorët për periudhën Janar-Tetor 2021, totali i TVSH-së së zbritshme për këto furnizime dhe për të cilat duhej aplikuar koeficienti i zbritjes së TVSH-së është vetëm 89,908 lekë (shpenzime juridike, auditimi dhe blerje program auditimi). Sipas koeficientit të llogaritur 98.18%, TVSH-ja e kredituar më tepër për periudhën 01-10/2021 do të ishte vetëm 1,636 lekë. Referuar nenit 56, ky ndryshim është më i vogël se 20,000 lekë, e për rrjëdhojë shoqëria nuk ka detyrimin të bëjë rregullimin e TVSH-së së zbritshme për periudhën Janar-Tetor 2021.

\*\*\*

Drejtoria e Apelimit Tatimor, pas shqyrtimit të pretendimeve të shoqërisë, të dhënave në raportin e kontrollit dhe pasi hulumtoi në dispozitat ligjore ku përcaktohet kreditimi i pjesshëm i TVSH-së si dhe të drejtën e zbritjes, vlerëson se:

Në nenin 69 të Ligjit Nr.92/2014 datë 24.07.2014 “Për Tatimin mbi Vlerën e Shtuar në Republikën e Shqipërisë” përcaktohet se *“1. Personi i tatueshëm gëzon të drejtën që të zbresë nga TVSH-ja e llogaritur për transaksionet e tatueshme shumat e mëposhtme të TVSH-së, në masën që furnizimet e mallrave dhe shërbimeve të marra përdoren nga personi i tatueshëm në funksion të këtyre transaksioneve të tatueshme:*

*a)TVSH-në e paguar apo për t’u paguar në Republikën e Shqipërisë për furnizimet e mallrave dhe shërbimeve që i janë furnizuar ose do t’i furnizohen këtij nga ana e një tjetër personi të tatueshëm;*

*b)TVSH-në për t’u paguar për veprimet e përngjashme me shitjet e mallrave dhe me kryerjen e shërbimeve, në përputhje me shkronjat “c” dhe “ç”, të pikës 2, të nenit 9, dhe të shkronjës “c”, të pikës 2, të nenit 12, të këtij ligji.*

*c) TVSH-në e paguar për mallrat e importuara në Shqipëri.*

*2.Për pasurinë e paluajtshme, e cila bën pjesë në pasurinë e biznesit të personit të tatueshëm dhe që përdoret njëkohësisht si për qëllime të veprimtarisë së tij ekonomike, edhe për qëllime të tjera të ndryshme nga ato të veprimtarisë ekonomike, TVSH-ja mbi furnizimet e marra, të lidhura direkt me këtë pasuri është e zbritshme në proporcion me përdorimin e kësaj pasurie për qëllime të veprimtarisë ekonomike të personit të tatueshëm.*

*3.TVSH-ja e furnizimeve të marra të mallrave të tjera, të ndryshme nga ato në pikën 2, të këtij neni, dhe që janë pjesë e pasurisë së biznesit, është e zbritshme në proporcion me përdorimin e kësaj pasurie për qëllime të veprimtarisë ekonomike të personit të tatueshëm.”*

Neni 71 e Ligjit Nr.92/2014 përcakton se *“Nëse furnizimet e mallrave dhe shërbimeve përdoren nga një person i tatueshëm, si për kryerjen e transaksioneve të tatueshme që sjellin të drejtën e zbritjes së TVSH-së, mbi bazën e neneve 69 dhe 70, të këtij ligji, edhe për transaksionet që nuk e sjellin këtë të drejtë, atëherë vetëm pjesa e TVSH-së që lidhet me kategorinë e parë të transaksioneve është e zbritshme.*

*Pjesa e TVSH-së së zbritshme përcaktohet mbi bazën e neneve 72 e 73 për tërësinë e transaksioneve të kryera nga ana e personit të tatueshëm.”*

Këto dispozita përcaktojnë se e drejta e kreditimit të TVSH-së së paguar në blerjen e mallrave apo shërbimeve është e lidhur ngushtësisht me qëllimin e tyre. Nëse këto furnizime i shërbejnë vetëm furnizimeve të tatueshme, tatimpaguesi gëzon të drejtën të kreditojë tërësisht TVSH e paguar për blerjen e tyre. Nëse këto furnizime i shërbejnë vetëm furnizimeve të përjashtuara, tatimpaguesi nuk gëzon të drejtën të kreditojë TVSH e paguar në blerjen e tyre. Nëse furnizimet i shërbejnë si furnizimeve të tatueshme, ashtu dhe furnizimeve të përjashtuara, kreditimi i TVSH-së së paguar do të bëhet në përpjestim të drejtë me shitjet e tatueshme të shoqërisë, gjatë vitit në të cilën janë kryer blerjet (duke respektuar procedurën e trajtuar në nenin 72 dhe 73 të Ligjit Nr.92/2014 mbi mënyrën e llogaritjes së koeficientit të zbritjes së TVSH-së dhe rregullat e aplikimit të tij).

Në nenin 72 pika 1 e Ligjit Nr.92/2014 përcaktohet llogaritja e koeficientit të zbritjes së TVSH-së *“Koeficienti i zbritjes së TVSH-së llogaritet nga raporti i mëposhtëm:*

*a) në numërues, shumën totale të vëllimit të xhiros vjetore, pa TVSH-në, lidhur me transaksionet që sjellin të drejtën e zbritjes, sipas neneve 69 dhe 70, të këtij ligji.*

*b) në emërues, shumën totale të vëllimit të xhiros vjetore, pa TVSH-në, lidhur me transaksionet e përfshira në numërues dhe me transaksionet që nuk sjellin të drejtën e zbritjes”.*

Dhe në nenin 73 pika 1 përcaktohet se *“Koeficienti i zbritjes së TVSH-së përcaktohet mbi bazë vjetore, përcaktohet në përqindje dhe rrumbullakoset në maksimum me njësinë më të lartë”.*

Në vijim, në nenin 53 pika 1 e Udhëzimit Nr.6 datë 30.01.2015 “Për TVSH-në në RSh” i ndryshuar, nxjerrë në zbatim të ligjit përcaktohet se *“Transaksionet që japin të drejtën e zbritjes përfshijnë transaksionet brenda fushës që i nënshtrohen efektivisht tatimit dhe transaksionet të cilat ndonëse nuk i nënshtrohen efektivisht TVSH-së, ngjasojnë me transaksione të tatueshme me të drejtë të zbritjes së TVSH-së.(p.sh: furnizimet ndërkombëtare, eksportet e të ngjashme).*

*Efektivisht në këtë kategori pra 1/a) përfshihen :*

*I.furnizimet e tatueshme me shkallën e TVSH-së në fuqi,*

*II.furnizimet me shkallën zero të TVSH-së ose të ngjashme me eksportet sipas pikës b) të nenit 70 të ligjit ;*

*III.furnizimet e kryera jashtë territorit të Shqipërisë nga një person i tatueshëm, në kuadër të veprimtarisë se tij ekonomike, të cilat nëse po të kryheshin brenda vendit do të ishin furnizime të tatueshme me shkallën e TVSH-së dhe i japin të drejtën e zbritjes së TVSHsë personit të tatueshëm, sipas pikës a) të nenit 70 të ligjit.*

*Transaksionet e përjashtuara sipas ligjit që përfshihen në 1/b) edhe pse janë transaksione në fushën e zbatimit të TVSH-së, janë transaksione të përjashtuara pa të drejtë të zbritjes së TVSH-së. Kryerja e furnizimeve të përjashtuara prej personit të tatueshëm nuk i jep atij të drejtën e zbritjes së TVSH-së për furnizimet e marra...”*

Dhe në pikën 3 të nenit 53 të Udhëzimit përcaktohet se *“Bazuar në nenin 69 të ligjit, personi i tatueshëm që kryen furnizime të tatueshme gëzon të drejtën që të zbresë nga TVSH e llogaritur, TVSH-në për furnizimet e marra, në masën që këto furnizime përdoren nga personi i tatueshëm në funksion të transaksioneve të tatueshme që ai kryen...”*

*.....*

*Nëse personi i tatueshëm i ka përdorur ose do t’i përdor blerjet e mallrave ose shërbimeve ose importet e mallrave për kryerjen e furnizimeve të përjashtuara sipas ligjit personi i tatueshëm nuk ka të drejtë të zbres TVSH-në e paguar ose për t’u paguar, për blerjet e mallrave dhe shërbimeve si dhe TVSH-në e paguar në import. Personi i tatueshëm furnizimet e të cilit janë të përjashtuara nga TVSH sipas ligjit, është i përjashtuar gjithashtu edhe nga e drejta për të zbritur TVSH-në e paguar ose për t’u paguar për furnizimet e marra.”*

Në pikën 3 të nenit 56 të Udhëzimit Nr.6 datë 30.01.2015 përcaktohet se *“Bazuar në nenin 71 të ligjit nëse furnizimet e mallrave dhe shërbimeve përdoren nga një person i tatueshëm, si për kryerjen e transaksioneve të tatueshme që sjellin të drejtën e zbritjes së TVSH-së mbi bazën e neneve 69 dhe 70, të këtij ligji, edhe për transaksionet që nuk e sjellin këtë të drejtë (transaksione te përjashtuara nga TVSH, neni 51,52,53,54,55), atëherë vetëm pjesa e TVSH-së që lidhet përdorimin e furnizimeve për kategorinë e transaksioneve të tatueshme është e zbritshme...”*

Drejtoria e Apelimit Tatimor konstaton se kreditimi i pjesshëm i tatimit eshte aplikuar pasaktësisht nga inspektori i kontrollit gjatë kryerjes së vlerësimit. Kreditimi i pjesshëm është zbatuar nga inspektori i kontrollit mbi të gjitha furnizimet e marra nga shoqëria duke kredituar pjesërisht tatimin e paguar edhe në blerjet që i kanë shërbyer vetëm shitjeve të tatueshme.

Ndërsa inspektori duhet të përcaktonte saktësisht furnizimet që i kanë shërbyer vetëm furnizimeve të tatueshme, furnizimet që i kanë shërbyer vetëm furnizimeve të përjashtuara dhe furnizimet që i kanë shërbyer pjesërisht furnizimeve të tatueshme dhe pjesërisht furnizimeve të tatueshme. Vetëm mbi këto të fundit duhet të aplikohet kreditimi i pjesshëm i tatimit me koeficientin 98.18 %, të përcaktuar në raportin e kontrollit. Ndërkohe që gjatë këtij kontrolli kreditimi i pjesshëm është aplikuar dhe mbi ato furnizime të cilat i kanë sherbyer vetëm furnizimeve të tatueshme, në kundershtim me dispozitat sipërcituar.

Referuar të dhënave në raportin e kontrollit të datës 22.04.2022 konstatohet se:

-*Sipas analizës së shitjeve*, tatimpaguesi kryen shitje të tatueshme (shitje mallrash në vlerën 261,360,625 lekë) dhe shitje të përjashtuara (dhënie me qira ambjentesh 4,800,000 lekë).

-*Sipas analizës së blerjeve*, tatimpaguesi ka realizuar:

-Blerje të përjashtuara në vlerën 2,154,241 lekë (ku përfshihen qera, tarifë skanimi, çertefikim produkti dhe shpenzime postare)

-Importe birre dhe zhdoganim paletash në vlerën 16,219,688 lekë, të cilat i shërbejnë shitjeve të tatueshme

-Si dhe blerje të tjera nga furnitorë vendas me shkallë 20%, të cilat referuar qëllimit të përdorimit të tyre, ndahen në 2 grupe si mëposhtë:

Në Grupin I. Blerje produktesh (në vlerën 269,596,666 lekë)

Shërbime nga agjensia doganore (në vlerën 1,286,042 lekë)

Blerje pullash fiskale (në vlerën 620,078 lekë)

Kthim paletash (në vlerën -2,906,808 lekë)

**Total 268,595,978 lekë**

Këto furnizime janë realizuar dhe i shërbejnë vetëm shitjes së mallrave (shitjeve të tatueshme të shoqërisë).

Në Grupin II. Shpenzime auditimi (në vlerën 443,376 lekë)

Shpenzime juridike (në vlerën 59,117 lekë)

Blerje program fiskalizimi (në vlerën 36,952 lekë)

**Total 539,445 lekë**

Këto furnizime janë në funksion të të dyja veprimtarive të shoqërisë, si shitjeve të tatueshme (shitjes së mallrave) ashtu edhe në funksion të shitjeve të përjashtuara (dhënies me qira).

Pra, furnizimet e auditimit, juridike dhe blerjet e programve të fiskalizimit përfshihen ndër furnizimet që i shërbejnë pjesërisht furnizimeve të tatueshme dhe pjesërisht furnizimeve të përjashtuara dhe kreditimi i TVSH-së së paguar në blerje duhet të bëhet në përqindjen e përcaktuar në raportin e kontrollit. Këto furnizime konsiderohen si furnizime që i shërbejnë aktivitetit të shoqërisë në tërësi, pasi janë shpenzime të karakterit administrativ, që i shërbejnë në mënyrë të përgjithshme aktivitetit të shoqerisë. Si të tilla këto furnizime përfshihen në furnizimet që i kanë shërbyer pjesërisht furnizimeve të tatueshme dhe pjesërisht furnizimeve të përjashtuara të shoqërisë. Kreditimi i tatimit të paguar për këto blerje duhej të bëhet i pjesshëm, sipas përqindjes së përcaktuar në raport kontroll referuar dispozitave sipërcituar.

Ndërsa blerjet dhe importet e mallrave të cilat janë rishitur me TVSH (furnizime të tatueshme), shërbimet e agjensisë doganore që i përkasin vetëm importit të mallrave të shitura me TVSH, pullat fiskale dhe paletat gëzojnë të drejtën e zbritjes në masën 100% të TVSH-së, pasi i shërbejnë vetëm furnizime të tatueshme të shoqërisë.

Referuar sa më sipër, tatimpaguesi gëzon të drejtën e zbritjes së TVSH-së në masën 100% për importet dhe blerjet e mesipërme në funksion të furnizimeve të tatueshme, në vlerën totale 237,346,389 lekë (TVSH e kreditueshme në vlerën 47,469,277 lekë).

Për blerjet e tjera, të cilat i shërbejnë pjesërisht furnizimeve të tatueshme dhe pjesërisht furnizimeve të përjashtuara të shoqërisë, në vlerën totale 539,445 lekë, TVSH në vlerën 89,908 lekë tatimpaguesi gëzon të drejtën e kreditimit të pjesshëm të TVSH-së, sipas koeficientit të zbritjes 98.18%, në vlerën 88,271 lekë (98.18% x 89,908 lekë) dhe për pjesën e mbetur në vlerën 1,636 lekë nuk gëzon të drejtën e kreditimit të TVSH-së, referuar trajtimit sipërcituar.

Sa më sipër, Drejtoria e Apelimit Tatimor bazuar në Ligjin Nr.9920, datë 19.5.2008 “Për Procedurat Tatimore në R.Sh-së”, i ndryshuar, nenet 106, 107, 108 dhe Udhëzimin Nr.24, datë 02.09.2008 (i ndryshuar), në zbatim të tij, pika 108.3.3 gërma ç),

**V E N D O S I:**

Ndryshimin e aktit administrativ, Njoftim Vlerësimi për detyrimet, si me poshte:

* **Lënien në fuqi** të Njoftim Vlerësimi për detyrimet, si më poshtë:

|  |  |  |  |  |  |
| --- | --- | --- | --- | --- | --- |
| **Nr.** | **Tatimi ose Kontributi** | **Periudha** | **Detyrimi për tu paguar** | **Lekë** | **Arsyet e detyrimit** |
| 1 | Ulje gjendjes kreditore të TVSh-së | Viti 2021 | Tatim | 1,636 | Sipas Raport Kontrollit |
| Gjobë Inspektori | 327 | Sipas Raport Kontrollit |
|  |  |  | **Total** | **1,964** |  |

* **Shfuqizimin** e Njoftim Vlerësimi për detyrimet, si më poshtë:

|  |  |  |  |  |  |
| --- | --- | --- | --- | --- | --- |
| **Nr.** | **Tatimi ose Kontributi** | **Periudha** | **Detyrimi për tu paguar** | **Lekë** | **Arsyet e detyrimit** |
| 1 | Ulje gjendjes kreditore të TVSh-së | Viti 2021 | Tatim | 863,941 | Sipas Raport Kontrollit |
| Gjobë Inspektori | 172,788 | Sipas Raport Kontrollit |
|  |  |  | **Total** | **1,036,729** |  |

Në zbatim të nenit 109, pika 2 dhe 3, të Ligjit Nr.9920 datë 19.05.2008, “Për Procedurat Tatimore në R.Sh”, i ndryshuar, tatimpaguesi mund ta kundërshtojë vendimin e Drejtorisë së Apelimit Tatimor në gjykatë, brenda 30 ditëve kalendarike nga data e marrjes dijeni për këtë vendim. Ky vendim është i detyrueshëm për zbatim nga organi i administratës tatimore që ka bërë vlerësimin tatimor dhe nuk apelohet prej tij.

**DREJTOR I APELIMIT TATIMOR**